በመንደር ማሰባሰብና በስኳር ፕሮጄክት ተጠቃሚዎች  መሆናቸውን የኦሞ ነዋሪዎች ገለጹ
አዲስ አበባ ፣ ነሐሴ 3 / 2005 (ዋኢማ) – መንግስት የአካባቢውን ህብረተሰብ የኑሮ ሁኔታና የልማት ተጠቃሚነት ለማሳደግ የጀመረውን ጥረት አጠናክሮ እዲቀጥል የኦሞ ኩራዝ ስኳር ፕሮጄክት አካባቢ ነዋሪዎች ገለጹ፡፡ባለፉት ሥርዓቶች ተረስተው እንደነበር ነዋሪዎቹ ገልጸው የስኳር ፕሮጄክቱን ጨምሮ በአካባቢው የተጀመሩ ማናቸውንም የልማት ሥራዎች እንደሚደግፉ ተናግረዋል፡፡ቀደም ብለው ተበታትነው ይኖሩ እንደነበሩና የስኳር ፕሮጄክቱን መጀመር ተከትሎ በመንደር በመሰባሰባቸው የመንገድ ፣ የመጠጥ ውሃ ፣ ትምህርት ቤቶችና የጤና ተቋማት ተጠቃሚ መሆናቸውን ነዋሪዎቹ ተናግረዋል፡፡“በመንደር በመኖሬ በጣም ደስተኛ ነኝ፡፡ መንግስት ወደ ልማት አስገብቶኛል፡፡ ከብት አረባለሁ፡፡ የእርሻ ሥራ እሰራሁ፡፡ መንግስት ምርጥ ዘር እየሰጠኝ ነው፡፡ ኑሮዬ በጣም እየተሻሻለ ነው” ሲሉ የመንደር ሁለት ነዋሪ የሆኑት አቶ ዝንቁ ባሻህ ለዋልታ ገልጸዋል፡፡“ለስኳር ልማት ፕሮጄክቱ ምስጋና ይግባውና በመኖሪያ መንደራችን የመንገድ፣ የንጹህ ውሃ፣ ትምህርት ቤትና የጤና አገልግሎት እያገኘን ነው” ሲል አቶ ዝንቁ ተናግረዋል፡፡“እኛ ለረጅም ዓመታት ከልማት ተጠቃሚነት ተገለን የኖርን ነን፡፡ አሁን ግን እራሳችንን ማሻሻልና ሌሎች አርብቶ አደሮች የደረሱበት ደረጃ መድረስ እንፈልጋልን፡፡ ልጆቻችን እንደ ማንኛውም ኢትዮጵያዊ ልጆች ተምረው ፓይለት፣ ዶክተርና ሹፌር እንዲሆኑ እንፈልጋለን” ብለዋል አቶ ዝንቁ፡፡በመጨረሻም የአካባቢው ነዋሪዎች ከመንግስት ጋር ተባብረው ለመስራት ዝግጁ መሆናቸውን አቶ ዝንቁ ገልጸዋል፡፡አቶ ማሚ ኛንጋ የተባሉ የመንደር አንድ ነዋሪ በበኩላቸው “የመንደር ማሰባሰቡን ፕሮግራም በመጀመሪያ ከተቃወሙት አንዱ ነበርኩ፡፡አሁን ግን ከጠበኩት በላይ ነው፡፡ ከመንግስት ሁሉንም ድጋፍ እያገኘሁ ነው፡፡ አምስቱም ልጆቼ ትምህርት ቤት ገብተው እየተማሩ ነው” ብለዋል፡፡“መንግስት የግጦሽና የእርሻ መሬት ሰጥቶናል፡፡ አስፈላጊውን የመሰረተ ልማት አገልግሎት እያሟላልን ነው፡፡ የጤና ባለሙያዎች እየመጡ ለከብቶቻችን ህክምና ይሰጡልናል” ሲሉ አቶ ማሚ ተናግረዋል፡፡አቶ ማሚ አያይዘውም “ ኑሮዋችንን ማሻሻል እንፈልጋለን፡፡ መኪና መግዛት እፈልጋለህ፡፡ እራሳችንን በደንብ እስከምንችል መንግስት ከጎናችን እንዲቆም እፈልጋለን” ብለዋል፡፡ዱጌ ታቲ የተባሉ የመንደር አንድ ነዋሪ በበኩላቸው “ተበታትነን ስንኖር ጥንካሬ አልነበረንም፡፡ አሁን ግን ኃይል አግኝተናል፡፡ እየተማርን ነው፡፡ንጹህ ውሃ እየጠጣን ነው” ብለዋል፡፡